POROČILO KOMISIJE EVROPSKEMU PARLAMENTU IN SVETU

o izvajanju pooblastila, prenesenega na Komisijo na podlagi Uredbe (EU) št. 576/2013 o netrgovskih premikih hišnih živali

1. Uvod in pravna podlaga

Člen 39(2) Uredbe (EU) št. 576/2013 Evropskega parlamenta in Sveta (v nadaljnjem besedilu: uredba o hišnih živalih) zahteva, da Komisija Evropskemu parlamentu in Svetu predloži poročilo o izvajanju pooblastila, prenesenega na Komisijo z navedeno uredbo. To poročilo se pripravi najpozneje devet mesecev pred koncem petletnega obdobja prenosa pooblastila z začetkom 28. junija 2013. Prenos pooblastila se samodejno podaljša za enako obdobje, razen če Evropski parlament ali Svet ne nasprotuje temu podaljšanju najpozneje tri mesece pred koncem vsakega obdobja.

2. Izvajanje prenosa pooblastila

Člen 39(2) uredbe o hišnih živalih se uporablja za pooblastilo za sprejemanje delegiranih aktov, preneseno na Komisijo s členom 5(5), drugim pododstavkom člena 17(2), prvim pododstavkom člena 19(1) in členom 38 navedene uredbe.

Natančneje:

(a) Člen 5(5) uredbe o hišnih živalih pooblašča Komisijo, da določi pravila za določitev največjega števila hišnih živali vrst s seznama v delu B Priloge I, ki lahko spremljajo lastnika ali pooblaščeno osebo med posameznim netrgovskim premikom, da bi preprečili goljufivo prikazovanje trgovskih premikov hišnih živali navedenih vrst kot netrgovskih. V zvezi s tem je treba pridobiti nadaljnje izkušnje glede praktične uporabe novih pravil pred pripravo delegiranega akta v zvezi s številom hišnih živali vrst iz dela B.

(b) Drugi pododstavek člena 17(2) uredbe o hišnih živalih Komisijo pooblašča, da uvede zahteve za posamezne vrste živali, ki veljajo za označevanje ali opisovanje hišnih živali vrst s seznama v delu B Priloge I, ter pri tem upošteva vse zadevne nacionalne zahteve. Čeprav je videti, da trenutno ni potrebe po določitvi takšnih zahtev, je Komisija pripravljena nadaljevati pripravo delegiranega akta v zvezi z označevanjem ali opisovanjem hišnih živali vrst iz dela B v skladu z navedeno določbo, če to upravičujejo znanstveni ali tehnični napredek ali pridobljene izkušnje glede praktične uporabe uredbe o hišnih živalih.

(c) Člen 19(1) uredbe o hišnih živalih pooblašča Komisijo za sprejemanje preventivnih zdravstvenih ukrepov zaradi nadzora nad boleznimi ali okužbami, ki niso steklina, ki bi se lahko razširile zaradi premikov hišnih živali. Na podlagi tega pooblastila je Komisija pripravila osnutek delegirane uredbe Komisije o dopolnitvi Uredbe (EU) št. 576/2013 Evropskega parlamenta in Sveta glede preventivnih zdravstvenih ukrepov za nadzor okužbe z Echinococcus multilocularis pri psih ter razveljavitvi Delegirane uredbe (EU) št. 1152/2011. Glede na to, da bo Komisija sprejela osnutek in o tem uradno obvestila Evropski parlament in Svet v skladu s členom 39(4) osnutka uredbe o hišnih živalih, je bil osnutek na voljo za predložitev pripomb od 8. septembra do 6. oktobra 2017 v razdelku za javno posvetovanje na spletni strani Komisije.

(d) Člen 38 uredbe o hišnih živalih Komisijo pooblašča za spreminjanje prilog od II do IV k navedeni uredbi in s tem za nadaljnjo opredelitev podrobnosti glede različnih tehničnih vidikov iz navedenih prilog, da se zagotovi upoštevanje tehničnega napredka, znanstvenih dosežkov in varovanja javnega zdravja ali zdravja hišnih živali. Uredba se uporablja šele od 29. decembra 2014, zato je treba pridobiti nadaljnje izkušnje glede praktične uporabe novih pravil pred odločitvijo o ustrezni uporabi tega delegiranega pooblastila.

3. Zaključek

Uredba o hišnih živalih se uporablja za obdobje nekaj več kot dve leti in pol.

Komisija je do zdaj pripravila in začela javno posvetovanje o osnutku delegiranega akta o preventivnih zdravstvenih ukrepih za nadzor okužbe z Echinococcus multilocularis pri psih na podlagi pooblastila, prenesenega nanjo s prvim pododstavkom člena 19(1) navedene uredbe.

Komisija trenutno ne načrtuje nadaljnje priprave delegiranega akta v zvezi s katerim koli od delegiranih pooblastil iz člena 5(5), drugega pododstavka člena 17(2) ali člena 38 uredbe o hišnih živalih.

Komisija meni, da bi delegirana pooblastila, prenesena z uredbo o hišnih živalih, morala ostati v veljavi zaradi potrebe po pridobitvi več izkušenj o praktični uporabi Uredbe, da se bo lahko odzvala na nove ali nastajajoče nevarnosti za zdravje v zvezi s premiki hišnih živali ter prilagoditvijo tehničnemu napredku in znanstvenim dosežkom.